als_Latn dik_Latn sag_Latn
Kreu i Shtetit shqiptar, Bujar Nishani mikpriti sot në Institucionin e Presidentit me një ceremoni zyrtare, Presidentin e Republikës së Bullgarisë, Rosen Plevneliev.
Pas ekzekutimit të himneve kombëtare dhe ceremonisë së mirëseardhjes, Presidentët Nishani dhe Plevneliev zhvilluan në fillim një takim kokë më kokë, i cili u pasua nga takimi dypalësh në krye të delegacioneve zyrtare përkatëse.
Në përfundim të këtyre dy takimeve, dy Presidentët dhanë nga një deklaratë për shtyp si dhe iu përgjigjën pyetjeve të gazetarëve të shumtë të pranishëm.
Deklarata për shtyp e Presidentit të Republikës së Shqipërisë, Bujar Nishani
Përshëndetje të gjithëve,
Miku im, Presidenti Plevneliev. Në emrin tim dhe të qytetarëve shqiptarë, mirëserdhët! Kemi kënaqësinë e madhe që Ju kemi, së bashku me delegacionin shoqërues, mes nesh në Tiranë.
Kjo vizitë ndodh në një moment domethënës, atë të kremtimit të njëqindvjetorit të vendosjes së marrëdhënieve diplomatike shqiptaro-bullgare. Bullgaria ishte nga vendet e para që e njohu shtetin e ri shqiptar që përpiqej të mbijetonte. Dhe, për këtë, ju jemi mirënjohës.
Vizita juaj është shprehje e angazhimit tonë të përbashkët për të intensifikuar më tej marrëdhëniet shumë të mira midis Shqipërisë dhe Bullgarisë.
Vlerësuam së bashku se marrëdhëniet midis vendeve tona bazohen në lidhjet e shumë të mira tradicionale midis popullit shqiptar dhe atij bullgar. Shprehëm bindjen e thellë se ato do të vazhdojnë të zhvillohen më tej, nëpërmjet angazhimit tonë të përbashkët dhe bashkëpunimit të ngushtë, në të mirë të interesit reciprok të dy vendeve e popujve tanë miq.
Bulgaria konsiderohet si një partner tradicional ekonomik i Shqipërisë.
Me qëllim pasurimin e mëtejshëm të bashkëpunimit u nënvizua rëndësia e mbajtjes së kontakteve dhe dialogut në të gjitha nivelet, rritjes së komunikimit midis popujve dhe kulturave tona nëpërmjet forcimit të bashkëpunimit në fushat e: arsimit, shkencës, kulturës, turizmit, etj.
Shprehëm gatishmërinë për të vijuar koordinimin e përpjekjeve tona, së bashku me vendet e tjera të interesuara, për të rigjallëruar projektin e Korridorit 8, për ndërtimin e lidhjes së sistemeve elektrike të Shqipërisë dhe Bullgarisë, lidhjen e Bullgarisë me projektin TAP dhe implementimin e projektit Adriatiko-Jonian.
E garantova homologun tim bullgar se integrimi evropian mbetet objektivi ynë parësor strategjik. Shqipëria do të vazhdojë reformat, duke u bazuar në rekomandimet e Progres-Raportit të Komisionit dhe do të bashkëpunojë më ngushtë me partnerët tanë evropianë.
Me këtë rast, shpreha falënderimet për mbështetjen e vazhdueshme të Bullgarisë, ndaj integrimit euroatlantik të Shqipërisë. Besoj fort se, Bullgaria, si vend me histori dhe eksperiencë të ngjashme, do të vazhdojë të jetë një zë i fortë mbështetës që Shqipëria të marrë statusin e vendit kandidat në qershor të vitit 2014.
Vendet tona ndajnë një qasje të njëjtë për një rajon në paqe e stabilitet të qëndrueshëm, bazuar në vlerat demokratike dhe bashkëpunimin rajonal. E ardhmja e tyre e përbashkët është në BE dhe NATO.
Shqipëria e vlerëson qëndrimin konstant të Bullgarisë dhe Qeverisë së saj për çështjen e Kosovës. Ne mirëpresim vazhdimësinë e mbështetjes së Bullgarisë për përfshirjen e saj në nismat rajonale dhe integrimin në Bashkimin Evropian.
Mbështetja e Bullgarisë ndaj forcimit të institucioneve të sigurisë së Kosovës, lidhur me KSF, është veçanërisht e rëndësishme.
Ne vlerësojmë lart bashkëpunimin tonë shumë të mirë me Bullgarinë në kuadër të nismave rajonale të NATO-s, OKB-së dhe institucione të tjera shumëpalëshe.
Unë i uroj Presidentit Plevneliev dhe delegacionit bullgar qëndrim të këndshëm në Shqipëri.
Ju falemnderit!
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn